b"\n_START_ARTICLE_\nPripjat, Ukrajina\n_START_PARAGRAPH_\nPripjat (ukrajinsko \xd0\x9f\xd1\x80\xd0\xb8\xcc\x81\xd0\xbf'\xd1\x8f\xd1\x82\xd1\x8c, rusko \xd0\x9f\xd1\x80\xd0\xb8\xcc\x81\xd0\xbf\xd1\x8f\xd1\x82\xd1\x8c);  51\xc2\xb022\xe2\x80\xb260\xe2\x80\xb3N, 30\xc2\xb06\xe2\x80\xb20\xe2\x80\xb3E) je zapu\xc5\xa1\xc4\x8deno mesto v severni Ukrajini blizu meje z Belorusijo (nekdanja Sovjetska zveza). To mesto je bilo domovanje delavcev v \xc4\x8dernobilski jedrski elektrarni. Mesto je bilo zapu\xc5\xa1\xc4\x8deno leta 1986 po \xc4\x8dernobilski nesre\xc4\x8di, ki je bila najhuj\xc5\xa1a nesre\xc4\x8da jedrskega reaktorja v zgodovini._NEWLINE_Do nedavnega je bil ta kraj dejansko muzej, ki je obele\xc5\xbeeval pozno sovjetsko obdobje. Zgradbe so bile popolnoma zapu\xc5\xa1\xc4\x8dene, vklju\xc4\x8dno z blokovskimi stavbami (od katerih bi \xc5\xa1tiri morale biti \xc5\xa1ele naseljene), plavalnimi bazeni in bolni\xc5\xa1nicami, v njih pa je ostalo prav vse, od gramofonskih plo\xc5\xa1\xc4\x8d, dokumentov do otro\xc5\xa1kih igra\xc4\x8d in obla\xc4\x8dil. Stanovalci so lahko s sabo vzeli samo dokumente, knjige in obla\xc4\x8dila, ki niso bila kontaminirana. Vendar pa so bile blokovske zgradbe pred nekaj leti povsem oplenjene. Vsi vrednej\xc5\xa1i predmeti so izginili, celo sedala strani\xc5\xa1\xc4\x8dnih \xc5\xa1koljk. Ker zgradb nih\xc4\x8de ne vzdr\xc5\xbeuje, so te v zelo slabem stanju. Strehe pu\xc5\xa1\xc4\x8dajo, spomladi pa so prostori poplavljeni. Marsikje drevesa rastejo na strehah in celo znotraj stavb. To pospe\xc5\xa1uje naravno razpadanje in pri\xc4\x8dakovati je, da bo ve\xc4\x8dina mesta \xc4\x8dez nekaj desetletij le\xc5\xbeala v ru\xc5\xa1evinah._NEWLINE_Pripjat in okoli\xc5\xa1ka obmo\xc4\x8dja \xc5\xa1e ve\xc4\x8d stoletij ne bodo varna za \xc4\x8dlove\xc5\xa1ko poselitev. Znanstveniki predvidevajo, da bo razpadanje radioaktivnih elementov na tem obmo\xc4\x8dju do \xc4\x8dloveku zdrave mere trajalo do 900 let._NEWLINE_Mesto je v celoti dostopno in dokaj varno na cesti, vendar pa po mestu ni varno hoditi brez dozimetra. Vrata v vse stavbe so odprta, da bi tako zmanj\xc5\xa1ali nevarnost za obiskovalce, \xc4\x8deprav je v nekaterih stavbah preve\xc4\x8d radioaktivnega materiala za varen obisk."